Nicolai Wammen (S), 2025-12-10:
Tak for det, og tak for en rigtig god debat, hvor jeg tænker, at nu kan julefreden også snart sænke sig over Christiansborg.
Det har været en debat, hvor man har været enig om nogle få ting: Den ene er, at det snart er jul, og den anden er, at regeringen bruger mange penge på en række formål, og så er der i øvrigt større eller mindre enighed om, hvorvidt vi bruger dem på det rigtige.
Jeg synes, det er en rigtig god finanslov, vi vedtager i dag, og jeg skal om et øjeblik komme tilbage til, hvorfor jeg gør det.
Men inden da vil jeg gerne benytte lejligheden til at takke Det Konservative Folkeparti og også hr. Per Larsen for et rigtig, rigtig godt samarbejde i forbindelse med den finanslov, vi har lavet i fællesskab.
Det er rigtigt, at den konservative ordfører, da vi havde førstebehandlingen af finansloven, havde sin første arbejdsdag, ikke som medlem af Folketinget, men som finansordfører.
Hvis det var i fodboldens verden, måtte man jo sige, at det er en angriber, der bliver sat på banen og løber direkte ind og laver et mål, og når man som jeg kommer fra Aarhus og holder med AGF, så holder man meget af fodboldmetaforer i de her dage, og der vil jeg sige, at de passer strålende på Det Konservative Folkeparti her.
Så tak et rigtig godt samarbejde, også til de fire nordatlantiske folketingsmedlemmer for, at vi også der har kunnet træffe en række beslutninger, som kommer til gavn og glæde for rigsfællesskabet og også for Grønland og Færøerne respektivt.
Det er rigtig vigtigt, at vi kan gøre det og også på den måde styrke vores fælles bånd mellem lande og folk.
Så er der flere, der har nævnt, at der ikke var så mange møder i forbindelse med dette års finanslovsforhandlinger.
Det kan jeg bekræfte: Der var ikke så mange, som der plejer at være.
Men det skal ikke betyde, at jeg ikke gerne vil sige tak til partierne for at være mødt frem og komme med deres bud på tingene.
Jeg blev bl.a. spurgt, da vi præsenterede finansloven, om det set fra min stol som socialdemokratisk finansminister var et fravalg af SF, Radikale Venstre, Enhedslisten og Alternativet, og til det var svaret: Nej, det var det ikke – det var i den her konkrete finanslov et tilvalg af Det Konservative Folkeparti.
Vi har i øvrigt et rigtig godt samarbejde med de øvrige partier, og jeg har også selv lavet mange finanslove, og hvem ved, hvad fremtiden bringer, men mon ikke, at der ligger mange aftaler for os alle sammen forude.
For at blive ved SF et øjeblik så anerkender man fra SF's side, at der er mange gode elementer i finansloven, og det vil jeg gerne erklære mig enig i.
Men man synes også, at man skulle have prioriteret nogle andre ting.
Man taler om en rød julemand og en blå julemand, og jeg måtte forstå det sådan, at man vist mente, at det var den blå julemand, der var blevet set mest.
Jeg ved ikke, om det var en reference til undertegnede.
Men når det alligevel er lidt interessant med den skelnen mellem julemænd, vil jeg komme tilbage til det lidt senere i min tale.
Hvorfor synes jeg, at det her er en god finanslov?
Den tager fat om den opgave, at vi desværre står i et Europa, hvor der er krig på vores kontinent.
Putins forfærdelige krig mod Ukraine har enorme konsekvenser, og det har den også for vores sikkerhedssituation.
Derfor er det afgørende vigtigt set med regeringens øjne og set med mine øjne som finansminister, at vi passer godt på Danmark og danskerne.
Det gør vi i forhold til forsvar, det gør vi i forhold til beredskab, og det gør vi også, når det gælder politiets indsatser.
Det er også en finanslov, hvor vi investerer i vores velfærdssamfund.
Noget af det, som sjældent bliver nævnt så meget, men som i virkeligheden er rygraden i enhver finanslov, er de aftaler, vi laver med kommunerne og regionerne lige før sommerferien, og det er de bedste aftaler, vi har lavet i 15 år, forstået på den måde, at her er der blevet mulighed for at investere mere, end man tidligere har kunnet, i vores velfærd, i vores daginstitutioner, i vores skoler, i vores sundhedsvæsen og i vores ældrepleje.
Det er for mig helt afgørende beslutninger og helt afgørende prioriteringer.